Presidensie ontken noodtoestandberigtePres. Jacob Zuma tydens sy antwoordsessie in die parlement (2 November 2017). Foto: Elmond Jiyane/GCIS Die presidensie het Dinsdag mediaberigte ontken wat meld dat pres. Jacob Zuma besig is om konsepregulasies vir ŉ noodtoestand op te stel. “Die presidensie ontken die berigte dat die presidensie begin het om konsepregulasies vir ŉ noodtoestand op te trek en dat pres. Zuma ŉ span mense aangestel het om dié regulasies op te stel,” lui ŉ verklaring van die presidensie. Dié verklaring kom in reaksie op ’n berig van die Sondagkoerant Rapport wat beweer dat die presidensie vir die eerste keer in 20 jaar begin het om konsepregulasies vir ’n noodtoestand bymekaar te stel. Rapport beweer dat hulle die konsepregulasies ingevolge die Wet op Noodtoestande van 1997 self onder oë gehad het. Dié berig het onder meer genoem dat enige veiligheidsbeampte ingevolge hierdie konsepregulasies volgens sy eie oordeel kan optree en mense in hegtenis kan neem, eiendom kan deursoek of kommunikasiekanale soos byvoorbeeld selfone of die internet kan afsny. Die berig meld verder dat die Grondwet die president toelaat om ŉ noodtoestand te verklaar wanneer oorlog, inval, opstand, natuurrampe of ander gevare die nasie se veiligheid bedreig. Volgens die berig het PW Botha, president in die apartheid-era, só ŉ noodtoestand verklaar op 25 Julie 1985 toe teenapartheidsaktiviste vir onbepaalde tydperke in onbekende plekke aangehou is. Ten minste 575 mense is binne ses maande van dié aankondiging doodgemaak.